Lokalt pilotprosjekt for sekstimarsdagen

… medan vi ventar på at fagrørsla forhandlar fram sekstimarsdag for alle i tariffoppgjera.

*NB! Dette er ikkje ein suppepose for kjappe løysingar, men ei oppskrift på korleis by, bydel og bygd kan få sin eigen sekstimarsdag tilpassa lokale føresetnader.*

1. Tenk konkret og lokalt. Kor kjenner de folk? Finn ein kommunal arbeidsplass der det er tilsette/fagorganiserte som ønsker seg sekstimarsdag. Det kan vere ein barnehage, heimeteneste, reinhaldarar på ein større institusjon (stor nok til at reinhaldarane kan vera ei gruppe), ein sjukeheim … Snakk med dei!

2. Gjerne ein arbeidsplass med mykje deltid, og tilsette som kan tenkja seg så mykje som 30 timar i veka dersom det betyr full jobb, dvs full lønn. Kanskje lettast å finna ein kvinnedominert arbeidsplass, men også fint med ein mannsdominert arbeidsplass, t.d. teknisk etat.

3. Inviter dei aktuelle tilsette (bli invitert) til møte for å snakka igjennom kva sekstimarsdagen kan bety. Kor mange fleire tilsette trengst for å gjennomføra sekstimarsdagen utan at det blir travlare for dei tilsette? Korleis kan/bør skift og turnus ordnast når normalarbeidsdagen skal vera seks timar og arbeidsveka maks 30 timar? Det er dei tilsette som må lage dei nye ordningane. Forarbeidet vil ta lang tid, og krev godt samarbeid med leiinga.

4. Undersøk med andre parti som er positive til arbeidstidsforkorting – Raudt, SV, MDG, Arbeidarpartiet - fleire som vil støtta eit initiativ for eit pilotprosjekt i kommunen?

5. Når de har funne ein (el fleire) aktuelle arbeidsplassar), prøv å få til eit mest mogeleg konkret utkast til vedtak i kommunestyret om utgreiing av pilotprosjekt med sekstimarsdag, med sikte på oppstart tidlegast **1.1.2021**. Tillitsvalde må vera med i planlegginga frå dag ein. Prosjektet må gjerne knyttast til eit mål om fleire heiltidsstillingar, men la ikkje «redusert sjukefråvær» bli eit mål! Sekstimarsdag fører gjerne til at folk kjenner seg friskare og meir opplagde, søv betre osv. Men det er ikkje det same som at det målbare sjukefråværet går ned på kort sikt.

6. Sekstimarsdagen kan ikkje bli gratis på arbeidsplassar der ein arbeider med menneske! Går arbeidstida 20 prosent ned, kan ein rekne med 20 prosent fleire tilsette. Samfunnsøkonomisk vil det vera eit vinnarprosjekt, men når ein reduserer arbeidstida, må det fleire årsverk til. Prøv å få til pilotprosjekt som kan vidareførast utover ein «prosjektperiode». Mange gode erfaringar er gjort i avgrensa forsøksperiodar, men folk har blitt skuffa når dei måtte tilbake til gammal arbeidstid etter at forsøksperioden var over.

7. Det blir aldri for mykje informasjon! Prøv å få til møte i fagforeiningane og for «folk flest» der ein kan snakka mest mogleg konkret om kva sekstimarsdagen på staden vil bety både for arbeidstakarane, barn/ungdom/pasientar, pårørande – og for kommunebudsjettet.

8. Aksjonskomiteen for sekstimersdagen har samla og lagt ut nokre rapportar om forsøk som er gjort i Norge og i Sverige. Sjå [www.sekstimersdagen.no](http://www.sekstimersdagen.no)

9. Vi svarer gjerne på spørsmål og kan vera med og diskutera så langt tida rekk. Til lukke med arbeidet for sekstimarsdagen!

Magnhild Folkvord, [mafolkvo@online.no](mailto:mafolkvo@online.no), tlf 907 79 968 og Jorun Gulbrandsen, [jorgul@online.no](mailto:jorgul@online.no), tlf 900 69 4 69